43 फीट गहराई में फंसा था; 50 फीट गड्‌ढा फिर 5 फीट टनल बनाकर 24 घंटे बाद निकाला गया
Madhya Pradesh Sironj Borewell Rescue Operation Latest News and Updates मध्यप्रदेश के विदिशा जिले में बोरवेल में गिरे 7 साल के बच्चे को 18 घंटे से ज्यादा हो गए हैं। बोरवेल 60 फीट गहरा है। मासूम 43 फीट गहराई में फंसा है।
मध्यप्रदेश के विदिशा जिले में बोरवेल में गिरे 7 साल के बच्चे को बचाया नहीं जा सका। पुलिस और NDRF की टीम ने करीब 24 घंटे के रेस्क्यू के बाद उसे बाहर निकाला। टीम बच्चे को लेकर लटेरी सामुदायिक स्वास्थ्य केंद्र पहुंची और उसे ICU में ले जाया गया, यहां डॉक्टरों की टीम ने उसे मृत घोषित कर दिया। मुख्यमंत्री शिवराज सिंह चौहान ने पीड़ित परिवार को 4 लाख रुपए मुआवजा देने की घोषणा की है।
बच्चे का पोस्टमॉर्टम होने के बाद शव गांव खेरखेड़ी ले जाया गया है, जहां अंतिम संस्कार कर दिया। डॉक्टरों के मुताबिक बच्चे की मौत करीब 12 घंटे पहले हो चुकी थी। हालांकि प्रशासनिक अधिकारी घटनास्थल पर सुबह तक बच्चे में मूवमेंट की बात कहते रहे। कलेक्टर ने कहा कि एक हफ्ते में जिले के सारे बोरवेल के गड्ढे ढंक दिए जाएं। प्रशासन द्वारा इसके प्रयास किए जाएंगे।
मासूम बोरवेल में 43 फीट गहराई में फंसा था। बोरवेल 60 फीट गहरा है। इसके समानांतर मंगलवार को दिन भर और फिर रातभर गड्‌ढे की खुदाई की गई। आज सुबह 8 बजे तक 50 फीट गड्‌ढा खोदा गया, इसके बाद 5 फीट टनल बनाकर बच्चे को निकाला गया। खुदाई के बाद टनल के पास एम्बुलेंस खड़ी कर दी गई थी। चाइल्ड स्पेशलिस्ट और मेडिकल स्टाफ को टनल के पास बुला लिया गया। मौके पर कलेक्टर उमाशंकर भार्गव, लटेरी SDM हर्षल चौधरी, ASP समीर यादव मौजूद थे।
कलेक्टर बोले- बंदरों के पीछे भाग रहा था लोकेश
कलेक्टर भार्गव के मुताबिक घटना मंगलवार सुबह 11 बजे की है। लोकेश बंदरों के पीछे भाग रहा था। इसी दौरान वह खेत में खुले पड़े बोरवेल में गिर गया। सूचना के बाद बचाव कार्य शुरू कर दिया था। सबसे पहले बच्चे को ऑक्सीजन की सप्लाई शुरू की गई। CCTV की मदद से बच्चे के मूवमेंट पर नजर रखी थी।
दादी ने कहा- उसे पता नहीं था यहां गड्‌ढा है
लोकेश की दादी उषा बाई ने कहा कि हम मजदूरी करने आए हैं। नाती भी साथ आया था। खेत में हम फसल काट रहे थे, तभी मेढ़ पर बंदर आ गए। उन्हें भगाने के लिए वह दौड़ के आया। उसे नहीं पता था कि फसलों के बीच खेत में बोरवेल भी है। वह उसमें गिर गया।
बोरवेल में गिरने की घटना दुखद: CM शिवराज
मुख्यमंत्री शिवराज सिंह चौहान ने मंगलवार को ट्वीट किया है। उन्होंने लिखा है कि विदिशा जिले की लटेरी तहसील के खेरखेड़ी गांव में 7 वर्षीय मासूम के बोरवेल में गिरने की घटना दु:खद है। मैंने स्थानीय प्रशासन को जरूरी कदम उठाने के निर्देश दिए हैं और उनके सतत संपर्क में हूं। बच्चे की मौत के बाद CM ने बुधवार को कहा- पीड़ित परिवार को मुआवजा दिया जाएगा।
भोपाल में खुले ट्यूबवेल के बारे में बताने वाले होंगे सम्मानित
विदिशा में ट्यूबवेल में गिरे बच्चे की मौत के बाद भोपाल पुलिस-प्रशासन अलर्ट हो गया है। देहात एसपी किरण लता केरकेट्‌टा ने बताया कि किसी भी खुले ट्यूबवेल की सूचना देने वालों को सम्मानित किया जाएगा। उसे पुरस्कृत भी किया जाएगा। सूचना देने वाले का नाम भी गुप्त रखा जाएगा। कलेक्टर ने भी अपील की है कि जिनके भी ट्यूबवेल खुले हैं, उन्हें बंद करवा लें, ताकि कोई हादसा न हो।
12 तस्वीरों में देखिए 24 घंटे का पूरा घटनाक्रम
ये भी पढ़िए...
3 साल की मासूम के हाथ को रस्सी के फंदे में फंसाकर निकाला
15 दिन पहले मध्यप्रदेश के छतरपुर में 3 साल की नैंसी खेलते-खेलते बोरवेल में गिर गई थी। साढ़े चार घंटे तक चले रेस्क्यू चला। एक ओर 5 JCB मशीनों से बोरवेल के बगल में गड्‌ढा खोदा गया, दूसरी ओर बोरवेल में रस्सी डालकर उसे निकालने की कोशिश की जा रही थी। आखिरकार ये कोशिश रंग लाई। बच्ची ने रस्सी को पकड़ लिया। उसे धीरे-धीरे ऊपर खींचकर निकाल लिया गया। पढ़िए, बोरवेल में गिरी बच्ची के बाहर आने की इनसाइड स्टोरी
जिंदगी की जंग जीता 4 साल का मासूम
8 महीने पहले ही मध्यप्रदेश के छतरपुर में बोरवेल में 4 साल का दीपेंद्र गिर गया था। 7 घंटे चले रेस्क्यू ऑपरेशन के बाद बच्चे को बाहर निकाला गया। रेस्क्यू टीम ने बोरवेल के गड्ढे में रस्सी डाली, ये रस्सी बच्चे ने अपने कंधे में फंसा ली। इसके बाद उसे धीरे-धीरे खींचकर गड्ढे से निकाल लिया गया। पढ़िए पूरी खबर